*Šis straipsnis apie visuomeninę organizaciją. Apie politinę organizaciją tarpukario Lietuvoje skaitykite straipsnyje Ūkininkų sąjunga.*
**Lietuvos ūkininkų sąjunga** – Lietuvos ūkininkų interesus ginanti ir visose valstybinės valdžios ir savivaldybių institucijose jiems atstovaujanti visuomeninė organizacija.

Pirmieji Ūkininkų Sąjungos skyriai pradėjo kurtis 1918 metais, tačiau oficialiai centrinė Lietuvos ūkininkų sąjunga įsteigta pirmojo jos suvažiavimo metu – **1919 m. gruodžio 28-29 d.**, kuriame patvirtinti gruodžio 20 d. Kauno apskrities viršininko kanceliarijoje įregistruoti sąjungos įstatai. Steigėjais pasirašė penkiese: du Lietuvos Nepriklausomybės akto signatarai Aleksandras Stulginskis ir Jonas Vailokaitis, du kunigai Mykolas Krupavičius ir Juozas Vailokaitis bei Juozas Žebrauskas. Pirmuoju organizacijos pirmininku išrinktas aktyvus politinis veikėjas agronomas Aleksandras Stulginskis, kuris vėliau nuo Ūkininkų Sąjungos išrinktas į Seimą ir tapęs Lietuvos Respublikos Prezidentu, tad Sąjungai vadovavo iki 1922 metų. Visi organizacijos vadovai ir centro valdybos nariai buvo veiklūs žmonės, aktyviai dalyvavę nepriklausomos valstybės kūrime, jos politikoje, ne kartą išrinkti į Respublikos Seimą, tvirtai gynė ūkininkų interesus formuojant visą šalies politiką, buvo tvirti demokratijos šalininkai. 

Lietuvos ūkininkų sąjunga vėl atgaivinta šalies nepriklausomybės atkūrimo išvakarės. 1989 m. vasario 12 d. LŪS atkūrimą inicijavo P.Paštukas, J.Miliauskas, J.Čiulevičius, M.Treinys, V.Knašys, V.Ramanauskas, E.Grakauskas, A. Baležentis ir kt. Po Lietuvos Nepriklausomybės atgavimo LŪS buvo būtent ta organizacija, kuri padėjo ūkininkams susigaudyti besikeičiančioje aplinkoje, atstovavo žemdirbių interesus, skatino užsiimti žemės ūkio veikla, realiai pagelbėjo ūkininkams įsigyti padėvėtos vakarietiškos ž.ū. technikos iš Skandinavijos šalių. Organizacija turėjo kiekviename rajone savo skyrių, kurie į savo narius priimdavo ūkininkus ir ūkininkavimu besidominančius asmenis. 

Nuo 1992 m. prasidėjo glaudus bendradarbiavimas su Švedijos ūkininkų federacija (LFR), o nuo 1997 m. Tarptautinė Švedijos kooperacijos vystymo agentūra (SIDA). LRF mokymo programų padalinys pradėjo remti įvairius mokymo ir švietimo projektus, vykdomus kartu su LŪS ir LRF organizacijomis. Pagrindiniai vykdyti projektai: Vadovų mokykla; LŪS moterų tinklo stiprinimas; LŪS skyrių stiprinimas; Projektų valdymas; LŪS informacinio tinklo vystymas; mokymai LŪS vadovams. Šių  projektų rėmimas tęsėsi iki 2003 m gruodžio mėn.

Veikla
------

Remiasi Europos valstybių – Švedijos, Danijos, Norvegijos, Suomijos, Prancūzijos, Didžiosios Britanijos, JAV, Kanados žemės ūkio organizacijų patirtimi ir parama. Kartu su Lietuvos žemės ūkio konsultavimo tarnyba kasmet organizuoja geriausių ūkininkų konkursus „Metų ūkis", jų nugalėtojams rengia pažintines išvykas į Europos šalių ūkininkų ūkius. Lietuvoje ir kitose šalyse rengia ūkininkų mokymus, teorinius bei praktinius seminarus. 

Iki 2003 m. LŪS savo veiklą vykdė kaip visuomeninė, ne pelno siekianti organizacija. Keičiantis visuomeninių organizacijų įstatymui į Asociacijų įstatymą, 2004 m. lapkričio 30 d. įvykusiame LŪS suvažiavime buvo priimtas sprendimas, jog organizacijos nariais bus iki šio laiko veikę rajoniniai skyriai, kurie jau ir taip dauguma buvo įsiregistravę atskirais juridiniais asmenimis. Šiuo metu (2024-03-01) asociacijos „Lietuvos ūkininkų sąjunga" nariais yra juridiniai asmenys – 38 rajoniniai skyriai. Ūkininkų narystė organizacijoje vykdoma  per rajoninius skyrius.

Pirmininkai
-----------

* Povilas Paštukas – 1989 m. vasario mėn. – 1990 m. liepos mėn.
* Jonas Čiulevičius – 1990 m. liepos mėn. – 2000 m. lapkričio mėn.
* Vidmantas Butkus – 2000 m. lapkričio mėn. – 2001 m. balandžio mėn.
* Virgilijus Šironas – 2001 m. gegužės mėn. – 2001 m. rugsėjo mėn.
* Saulius Cironka – 2001 m. rugsėjo mėn. – 2002 m. birželio mėn.
* Genutė Staliūnienė – 2002 m. birželio mėn. - 2008 m. liepos mėn.
* Jonas Talmantas – 2008 m. liepos mėn. - 2021 m. balandžio mėn.
* Raimundas Juknevičius - nuo 2021 m. balandžio mėn.

Šaltiniai
---------

Nuorodos
--------

* Lietuvos ūkininkų sąjungos svetainė